Ego Herveus, comes Nivernensis, notum facimus universis tam presentibus quam futuris, quod nos recepimus de voluntate comitisse Cabilonensis in feodo Borbonium et honorem ejusdem castri ab episcopo Eduensi, quod dicta comitissa ab eodem episcopo solebat tenere et nunc tenet illud idem a comite Nivernensi. Quittavimus autem episcopo Eduensi Galtero et ejus successoribus imperpetuum equum quem prenominata comitissa dicebat deberi sibi dari ab episcopo Eduensi in receptione casamenti. Augmentavimus etiam feodum episcopo Eduensi de Sancto Hylario, de Petra Fricta, de Chantemella, de Uliaux. Ut autem hec firmius observentur et trahantur plenissime ad noticiam posterorum, presentem cartam sigilli nostri impressione fecimus roborari. Actum hoc Borbonii, anno gratie Mº CCº octavo, in monasterio Sancti Nazarii, mense octobri.